Conveni de col·laboració entre l’Ajuntament de Solsona i dos veïns per a l’emmagatzematge de contenidors de recollida de residus al nucli antic
Solsona, 8 d’abril de 2016

Reunits

D’una banda, David Rodríguez i González, major d’edat, veí de Solsona, domiciliat a l’efecte del present document, a la seu de l’Ajuntament de Solsona, carrer del Castell, 20.

D’altra banda, dos veïns.
Intervenen

David Rodríguez i González en la seva condició i qualitat d’alcalde president de l’Ajuntament de Solsona, que el faculta per representar dita Corporació Municipal, a l’empara del que disposa l’article 53.1 a) del Decret legislatiu 2/2003, de 28 d’abril, que aprova el text refós de la Llei municipal i de règim local de Catalunya.

Els dos ciutadans, en nom i en interès propi.

Els compareixents es reconeixen capacitat suficient per a l’atorgament d’aquest conveni segons allò establert a l’article 88 de la Llei 30/1992, de 26 de novembre, de règim jurídic de les administracions públiques i del procediment administratiu comú, i

Exposen

I.
Que dos veïns són propietaris de la finca urbana situada al nucli urbà del terme municipal de Solsona, delimitada pel carrer de Sant Llorenç, 22, i la travessia de Sant Llorenç, 1.

II.
Que l’Ajuntament de Solsona vol millorar el sistema de recollida de residus del nucli antic retirant de la via pública tots els contenidors durant el dia i posant-los tres nits a la setmana per tal que els veïns puguin fer les aportacions. El nucli antic disposa de tres illes de contenidors (plaça de Sant Pere, plaça de Sant Joan i carrer dels Dominics) i aquest solar és un indret idoni per a emmagatzemar-los quan ja s’han buidat. Per tant, aquest espai sempre romandrà tancat i serà d’ús intern.

III.
Que l’Ajuntament i aquests propietaris estan disposats a arribar a una entesa que, de manera temporal i en forma de conveni, permeti destinar aquesta finca per a emmagatzemar els contenidors del nucli antic sense que això representi cap canvi en la qualificació urbanística del mateix.

Per això les parts han arribat a un acord que, acollint-se a la modalitat de conveni prevista a l’article 88 de la Llei 30/1992 de 26 de novembre, formalitzen de conformitat amb els següents

Pactes

Primer. Els dos propietaris autoritzen l’Ajuntament per tal que aquest destini a zona per emmagatzemar els contenidors del nucli antic  de les tres illes de contenidors existents (plaça de Sant Pere, plaça de Sant Joan i carrer dels Dominics).

Segon. Durant la vigència del conveni que avui se signa serà l’Ajuntament qui tindrà cura del manteniment de l’espai objecte de cessió.

Tercer. Com a contrapartida de l’autorització que avui es convé, l’Ajuntament abonarà a aquests propietaris el total de l’import de l’IBI de la finca esmentada.

Quart. La responsabilitat civil de tot allò que s’esdevingui a l’espai objecte del conveni serà única i exclusivament de l’Ajuntament.

Cinquè. Aquest conveni vincula expressament l’Ajuntament i els dos propietaris i, si escau, els seus drethavents, de manera que ambdues parts resten sotmeses plenament als termes dels pactes.

Sisè. La vigència d’aquest conveni es preveu per quatre anys a partir de la data de la seva signatura, prorrogant-se tàcitament per anualitats si cap de les parts ho denuncia amb dos mesos d’antelació.

Setè. No obstant allò que preveu el punt anterior, els dos veïns podran recuperar el ple gaudi de les finques de la seva propietat en qualsevol moment, prèvia comunicació a l’Ajuntament amb dos mesos d’antelació.

I en prova de conformitat signen el present document, en dos exemplars i a un sol efecte, en el lloc i la data assenyalats a l’encapçalament.
